আজি তদানিন্তন লোকসভাৰ অধ্যক্ষ তথা প্ৰবীণ সাম্যবাদী নেতা সোমনাথ চেটাৰ্জীৰ দেহাৱসান হৈছে। পৰিয়ালৰ সূত্ৰৰ পৰা জানিব পৰা মতে আজি পুৱা প্ৰায় ৮-১৫ বজাত চেটাৰ্জীৰ মৃত্যু হয়।
মৃত্যুৰ সময় তেওঁৰ বয়স হৈছিল ৮৯ বছৰ।
উল্লেখ্য যে বৃক্কৰ অসুখত ভোগা প্ৰবীণ ৰাজনৈতিক নেতাগৰাকীক চিকিৎসালয়ত ভৰ্তি কৰাৰ পাছত তেওঁক জীৱন-সমৰ্থিত ব্যৱস্থাৰ মাজত ৰখা হৈছিল।
১৯২৯ চনত পৰাধীন ভাৰতত তেজপুৰত সোমনাথ চেটাৰ্জীৰ জন্ম হৈছিল।
বিগত ৪ দশক জুৰি সোমনাথ চেটাৰ্জী ৰাজনৈতিক ক্ষেত্ৰখনত সক্ৰিয় হৈ আছিল। ২০০৪ৰ পৰা ২০০৯লৈকে চেটাৰ্জী ত্ৰয়োদশ লোকসভাৰ অধ্যক্ষ হিচাপে কাৰ্য নিৰ্বাহ কৰিছিল। পশ্চিম বংগৰ বোলপুৰ, যাদবপুৰ আৰু বৰ্ধমানৰ পৰা চেটাৰ্জী ১০ বাৰ বিজয়ী হৈছিল। ১৯৭১ চনত তেওঁ লোকসভাৰ সদস্য নিৰ্বাচিত হৈছিল।
জীৱনত মাত্ৰ এবাৰ তেওঁ নিৰ্বাচনত পৰাস্ত হৈছিল, সেয়া আছিল ১৯৮৪ চনত বৰ্তমানৰ মুখ্য মন্ত্ৰী মমতা বেনাৰ্জীৰ হাতত। সোমনাথ চেটাৰ্জীক পৰাজিত কৰি মমতা বেনাৰ্জী ২৯ বছৰ বয়সত আটাইতকৈ কম বয়সীয়া সাংসদ হিচাপে পৰিগণিত হৈছিল।
১৯৬৮ চনত তেওঁ চিপিআই (এম)ত যোগদান কৰিছিল। পিছত ২০০৮ চনত তেওঁক ভাৰত-আমেৰিকা আণৱিক চুক্তিক লৈ হোৱা ইউপিএ চৰকাৰ আৰু চিপিএমৰ মতানৈক্যৰ বাবে দলৰ পৰা বহিষ্কাৰ কৰা হৈছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
